S'inicia una col·laboració per comparar el funcionament cerebral de persones amb i sense VIH.L'estudi ARBRE, liderat per la Fundació Lluita contra la Sida, va començar fa un any amb l'objectiu de avaluar com influeixen les darreres teràpies antiretrovirals en el sistema nerviós central.
Gràcies a la col·laboració de BCN Checkpoint i l'Institut de Diagnòstic per la imatge, l'estudi s'ampliarà comptant amb la participació de voluntaris seronegatius.
Es compararà el funcionament cerebral de persones amb VIH que comencin el tractament de manera precoç, persones que el comencin de forma més tardana, i persones sense VIH.
Tant els objectius de l'estudi com els mètodes que s'utilitzaran per a l'obtenció de resultats són pioners a l'estat espanyol.
L'estudi ARBRE pretén determinar els beneficis dels darrers fàrmacs antiretrovirals sobre el funcionament cerebral.
Se sap que el VIH arriba ja al cervell els primers dies després de la transmissió, però fins al moment els estudis que han investigat l'eficàcia dels tractaments antiretrovirals en els trastorns cognitius associats al VIH s'han centrat en aspectes molt específics i tenen limitacions importants.
La majoria dels estudis realitzats estan basats en tractaments antics, els quals avui dia no es prescriuen.
Pel que fa a les teràpies antiretrovirals més actuals, que estan combinades principalment amb una família de fàrmacs (els inhibidors de la integrasa), no disposem d'informació.
A més, els paràmetres investigats fins el moment han sigut molt concrets: encara es desconeixen els efectes dels antiretrovirals en funcions cognitives com la memòria o l'aprenentatge, per exemple.
La majoria d'aquests estudis previs tampoc han tingut en compte el moment d'inici del tractament, que pot ser més o menys proper al moment de la infecció.
En l'actualitat el temps entre la transmissió del virus i el moment d'inici del tractament s'està escurçant de forma substancial, amb la que rellevància que això implica a diferents nivells de salut.
Gràcies a la col·laboració de BCN Checkpoint, un centre comunitari per a la detecció del VIH i altres infeccions de transmissió sexual, i de l'Institut de Diagnòstic per la imatge, l'estudi ARBRE agafarà una nova dimensió amb la inclusió de participants seronegatius.
Així doncs, es recolliran dades del funcionament cerebral de persones amb VIH que iniciïn tractament antiretroviral d'una forma precoç (menys de 3 mesos entre el moment de la transmissió i l'inici de la teràpia antiretroviral), persones que l'iniciïn de manera més tardana (>6 mesos), i persones seronegatives.
"En la recerca al voltant del VIH, les conclusions que s'extreguin a partir de l'anàlisi del funcionament cerebral d'aquests tres grups de participants poden ser reveladores i tenir un gran impacte" explica l'investigador principal de l'estudi, el Dr.
I afegeix que "en el cas de les persones seronegatives, la informació obtinguda serà prioritària, ja que no és habitual explorar l'estat del cervell de manera tan exhaustiva en la població general sense cap patologia específica.
La participació d'aquests voluntaris sense la infecció és de gran interès, tant en la recerca del VIH com en la recerca biomèdica en general".
El projecte també obre la porta, en el cas del grup de persones seronegatives, a investigar la influència sobre el funcionament cerebral de variables com el nivell d'escolaritat, el consum de drogues, o l'estat emocional, per exemple.
L'estudi, que es desenvolupa a l'Hospital Germans Trias i Pujol (Badalona), comporta la realització de tres visites en un any.
En cadascuna, els participants es sotmeten a una extracció de sang i a diverses exploracions per avaluar el seu funcionament cerebral d'una forma global: valoració del funcionament cognitiu, avaluant la memòria, la concentració o l'aprenentatge, entre d'altres àrees; proves funcionals de la vida diària, de forma auto referida però també amb mètodes objectius; i marcadors de neuroimatge, els quals inclouen paràmetres de volum de regions cerebrals, densitat neuronal, marcadors inflamatoris, indicadors de possible dany de la substància blanca, i marcadors de connectivitat i funcionalitat cerebral, entre d'altres.
Les avaluacions es realitzen just abans de l'inici de la teràpia, un mes després de l'inici, i 12 mesos després.
Quan l'estudi finalitzi, els participants obtindran els resultats de totes les proves que se'ls hagin realitzat sobre el seu estat neurològic.
Fundació Lluita contra la Sida ( www.flsida.org )
La Fundació Lluita contra la Sida és una entitat sense ànim de lucre situada a la Unitat de VIH de l'Hospital Germans Trias i Pujol, a Badalona, on cienlfics i professionals sanitaris treballen atenent persones amb VIH i fent recerca clínica.
Es treballa en xarxa amb l'Institut de Recerca de la Sida IrsiCaixa, on la recerca bàsica en el laboratori resulta el complement perfecte i converteix aquest binomi en un referent a nivell internacional.
La recerca es planteja des d'una visió integral sobre el VIH/sida.
S'afronten, des de diferents línies d'investigació, tots els reptes que planteja la malaltia: el desenvolupament de vacunes (preventives i terapèutiques), l'estudi d'estratègies diverses per eliminar el virus de l'organisme, la investigació sobre nous fàrmacs i opcions terapèutiques, el maneig dels efectes secundaris associats al VIH i al seu tractament (com ara el risc cardiovascular, l'envelliment precoç o les alteracions neurocognitives), l'estudi del microbioma i la seva influència en la resposta del sistema immune, les coinfeccions amb els virus de l'hepatitis o del papil·loma humà, etc.
BCN Checkpoint és un centre comunitari de detecció del VIH i altres ITS per a homes gais, altres homes que tenen sexe amb homes i dones transsexuals.
Gestionat per Projecte dels NOMS-Hispanosida (ONG VIH/sida de referència i impulsora de la Plataforma Gais Contra el VIH), ha estat pioner a l'estat en la introducció de la prova ràpida del VIH i té en la innovació un dels seus trets distintius.
El seu model d'intervenció comunitària està recomanat per l'OMS i el Centre Europeu per a la Prevenció i Control de Malalties (ECDC) i, al llarg dels anys, ha inspirat la creació de centres similars a tot Europa.
L'Institut de Diagnòstic per la Imatge (IDI) és una empresa del sistema públic de salut encarregada de la prestació de serveis d'imatge mèdica.
Un dels principals objectius és la utilització de les tècniques més avançades, generalitzar la seva aplicació i contribuir d'aquesta manera a millorar l'assistència i qualitat que rep el pacient.
Realitzem exploracions de Ressonància Magnètica, Tomografia Computada, Medicina Nuclear, PET-TC, Angiografia, Ecografia, Mamografia, Densitometria, Radiologia Convencional, Ortopantomografia, etc.
Aplicant criteris d'eficiència, qualitat, garantia de l'adequació i accessibilitat dels pacients, tot això és possible gràcies a que comptem amb els equipaments i les infraestructures tecnològiques més avançades, junt amb un equip humà professional altament qualificat.
L'IDI contribueix així al progrés científic i social a través de la generació i difusió de coneixement i la innovació.